**“Sfidat e implementimit të reformës në drejtësi pesë vite pas miratimit të amendamenteve kushtetuese”**

**27 – 29 gusht 2021**

***Fjala e znj. Vitore Tusha***

***Kryetare e Gjykatës Kushtetuese***

**Të nderuar zonja dhe zotërinj,**

Fillimisht më lejoni të falënderoj për ftesën organizatorët e këtij aktiviteti, përfaqësuesit e KAS Albania dhe të Qendrës Evropiane.

Njëkohësisht, dua të shpreh kënaqësinë time që pas një periudhe të vështirë shëndetësore globale që krijoi distancë në komunikim për të gjithë ne, kemi mundësinë të jemi së bashku fizikisht në të njëjtin mjedis.

Reforma në Drejtësi që ka nisur pesë vite më parë është rezultat i një pune të gjatë dhe intensive, por edhe i mbështetjes së vazhdueshme të partnerëve strategjikë të Shqipërisë, përfshirë Shtetet e Bashkuara të Amerikës dhe Bashkimin Evropian.

Ndryshimet kushtetuese përbënë bazën e një reforme të thellë e tërësore, ligjore dhe institucionale për reformimin e sistemit të drejtësisë në Shqipëri. Zgjidhjet kushtetuese, ligjore e institucionale të ofruara përmes kësaj reforme synuan funksionimin eficent të sistemit, aftësinë vetërregulluese të tij, forcimin e përgjegjshmërisë së magjistratëve, të kontrollit reciprok ndërmjet institucioneve, me qëllim rritjen e besueshmërisë, të llogaridhënies, si dhe të transparencës në vendimmarrje.

Përgjatë këtyre viteve, më është dhënë mundësia që ta njoh dhe vlerësoj reformën në disa aspekte, fillimisht si subjekt i rivlerësimit (në kuptim të Aneksit të Kushtetutës dhe ligjit nr. 84/2016 “Për rivlerësimin kalimtar të gjyqtarëve dhe prokurorëve në Republikën e Shqipërisë”), dhe më pas në funksionin e gjyqtarit kushtetues e të zëvendëskryetarit të Këshillit të Emërimeve në Drejtësi.

Në lidhje me Gjykatën Kushtetuese ndryshimet kushtetuese kanë të bëjnë kryesisht me mënyrën e organizimit dhe funksionimit, por edhe me kompetencat e saj. Ato u reflektuan edhe në ligjin organik të Gjykatës Kushtetuese (ligji nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”).

Një ndër ndryshimet kryesore është mënyra e zgjedhjes dhe emërimit të gjyqtarëve të Gjykatës Kushtetuese. Ndërsa formulimi i mëparshëm parashikonte se anëtarët e Gjykatës Kushtetuese emëroheshin nga Presidenti me pëlqimin e Kuvendit, aktualisht ka një formulë të re, e cila përfshin pjesëmarrjen në këtë proces të disa organeve kushtetuese, Presidenti, Kuvendi dhe Gjykata e Lartë.

Kjo mënyrë e parashikuar nga Kushtetuta, ku secili organ emërtese ka të drejtën të emërojë 3 anëtarë të Gjykatës Kushtetuese ndërmjet kandidatëve të vlerësuar dhe renditur nga Këshilli i Emërimeve në Drejtësi, ka garantuar pjesëmarrjen e disa institucioneve kushtetuese në këtë proces, duke i dhënë secilit kompetenca thelbësore dhe të pandarë me organet e tjera.

Është mundësuar balancimi i pushteteve, ndërkohë që formula e mëparshme nuk arriti të funksiononte për shkak edhe të mungesës së luajalitetit dhe bashkëpunimit mes organeve të përfshira në proces. Synimi i kushtetutëbërësit ka qenë që të sigurohet kryerja e një procesi emërimi të gjyqtarit kushtetues të shkëputur nga ndikimet politike, të bazuar vetëm në kriteret e meritës, vlerësimit objektiv dhe të paanshëm të tyre.

Po ashtu, janë parashikuar në mënyrë më të zgjeruar disa nga kriteret që duhet të plotësojnë kandidatët, ndërkohë që ato janë zbërthyer më tej në dispozitat e ligjit organik.

Përbërja aktuale e Gjykatës Kushtetuese është një reflektim i ndryshimeve kushtetuese, pasi është mundësuar një miksim i përvojave dhe eksperiencave të gjyqtarëve kushtetues nga fusha të ndryshme të së drejtës, çka është një vlerë e shtuar e që do të ketë impakt pozitiv për zhvillimin e mëtejshëm të jurisprudencës kushtetuese.

Kushtetuta parashikon një organ të ri me kompetenca ekskluzive në procesin e emërimit të anëtarëve të Gjykatës Kushtetuese (dhe Inspektorit të Lartë të Drejtësisë), Këshilli i Emërimeve në Drejtësi, i cili (sipas nenit 149/d të Kushtetutës) kryen verifikimin e kushteve ligjore dhe vlerësimin e kritereve profesionale e morale të kandidatëve, shqyrton dhe rendit ata sipas meritës profesionale.

KED-ja është një organ që nuk ka ekzistuar më parë në strukturën e organeve të drejtësisë jo vetëm si emërtim, por as në kuptim të veprimtarisë që ushtron dhe kompetencave të dhëna.

Gjatë viteve 2019 dhe 2020 kam ushtruar funksionin e zv/Kryetares së KED-së, që përkon me ngritjen dhe fillimin e funksionimit të këtij organi, si dhe shënon një periudhë pune intensive e voluminoze, gjatë së cilës janë emëruar 3 gjyqtarë në muajin nëntor të vitit 2019 dhe 3 gjyqtarë në muajt nëntor-dhjetor 2020, duke u plotësuar vakancat që i takonin Presidentit të Republikës dhe Kuvendit të Shqipërisë.

Për shkak të situatës nga mungesa e Gjykatës Kushtetuese, KED-ja ka realizuar një punë voluminoze, duke shqyrtuar dhe vlerësuar një numër të konsiderueshëm kandidatësh, ka hartuar e arsyetuar një numër të madh aktesh e vendimesh, të cilat janë bërë transparente, duke u njoftuar e publikuar zyrtarisht edhe në faqen zyrtare të Gjykatës së Lartë, në pjesën e posaçme për Këshillin.

Gjatë kësaj pune janë ndeshur jo pak vështirësi, kryesisht lidhur me mungesën e akteve rregullatore dhe normuese, të cilat kërkuan impenjim dhe kohë të konsiderueshme.

Vështirësi janë evidentuar edhe në marrëdhëniet me institucionet ndihmëse në këtë proces e deri në mënyrën se si është zbatuar e interpretuar ligji i aplikueshëm (ligji nr. 115/2016) nga KED-ja dhe Gjykata Administrative e Apelit, që është organi gjyqësor me kompetencën e kontrollit të procedurës së zhvilluar nga Këshilli.

Kjo ka sjellë jo pak herë zgjatje dhe vonesa në proces, për shkak të fillimit nga e para të procedurës së vlerësimit. Gjithashtu, është konstatuar edhe rëndësia e angazhimit me kohë të plotë e anëtarëve të zgjedhur të KED-së dhe këshilltarëve ligjorë të Gjykatës së Lartë, pasi në disa raste krijohen vështirësi për shkak të ngarkesës së punës nga ushtrimi edhe i detyrës funksionale.

Përveç sa më sipër, ka pasur edhe problematika të tjera të konstatuara gjatë veprimtarisë së këtij organi, të cilat i janë bërë me dije Kuvendit në Raportin vjetor dhe në raportimet para Komisionit të Posaçëm Parlamentar për Reformën në Sistemin e Drejtësisë.

Sigurisht që të gjitha problematikat e hasura, gjetjet dhe rekomandimet janë publikuar edhe në Raportin vjetor të KED-së dhe në faqen zyrtare të Gjykatës së Lartë, në pjesën e posaçme për Këshillin.

Këto gjetje kanë të bëjnë edhe me rregullimet ligjore pjesë e paketës së Reformës në Drejtësi dhe mendoj se këto çështje duhet të vlerësohen në këndvështrim të qartësisë së legjislacionit dhe krijimit të lehtësive në kryerjen e procedurave përkatëse.

Duke iu rikthyer Gjykatës Kushtetuese, përveç çështjeve që lidhen me organizimin dhe funksionimin e kësaj Gjykate, një çështje tjetër e rëndësishme e prekur nga ndryshimet kushtetuese është zgjerimi i kompetencave të saj.

Kështu, është shtuar kompetenca në drejtim të kontrollit të ligjit për rishikimin e Kushtetutës për sa i takon procedurës së miratimit të tij, si dhe është zgjeruar ankimi kushtetues individual, si një nga kompetencat më të rëndësishme të kësaj Gjykate.

Tashmë Gjykata vendos për gjykimin përfundimtar të ankesave të individëve kundër çdo akti të pushtetit publik ose vendimi gjyqësor që cenon të drejtat dhe liritë themelore të garantuara në Kushtetutë, pasi të jenë shteruar të gjitha mjetet juridike efektive për mbrojtjen e këtyre të drejtave, përveçse kur parashikohet ndryshe në Kushtetutë.

Ankimi kushtetues individual ka gjetur pasqyrim dhe është zbërthyer në dispozitat e ligjit organik të Gjykatës, sipas të cilave individit i njihet e drejta të kundërshtojë aktet normative të pushtetit publik, ku përfshihet edhe ligji, por vetëm nëse plotëson kriteret e veçanta ligjore që janë: shterimi e të gjitha mjeteve juridike për këtë qëllim përveçse kur legjislacioni i brendshëm nuk parashikon mjete juridike efektive në dispozicion; respektimi i afatit ligjor, i cili, duke u përshtatur me atë të miratuar nga Protokolli 15 i KEDNJ-së është 4-muaj nga konstatimi i cenimit; pasojat negative të pretenduara janë të drejtpërdrejta dhe reale për kërkuesin; shqyrtimi i çështjes nga Gjykata Kushtetuese do të mund të rivendoste në vend të drejtën e shkelur të individit.

Ky mjet ankimi, duke iu njohur individit si bartës i të drejtave dhe lirive kushtetuese, ka për qëllim që të garantojë një mbrojtje më të madhe të tij ndaj akteve të pushtetit publik, në rastet kur ato cenojnë të drejtat dhe liritë e mbrojtura nga akti themelor.

Megjithëse ankimi kushtetues individual është përdorur si mjet nga individët për të kundërshtuar në Gjykatën Kushtetuese akte të pushtetit publik, përfshirë edhe ligjin, deri më sot Gjykata nuk ka ende një vendimmarrje në lidhje me themelin e kërkesave të tilla, pasi ato kanë përfunduar në fazën e shqyrtimit paraprak për arsye se kërkuesit nuk kanë mundur të plotësojnë kërkesat paraprake të parashikuara nga dispozita kushtetuese dhe ligji organik, që lidhen kryesisht me shterimin e mjeteve juridike.

Këto situata kanë shfaqur nevojën e kuptimit të qartë dhe të saktë të këtyre parashikimeve, çka lind nevojën edhe për trajnimin e avokatëve nga institucionet përkatëse siç është Dhoma Kombëtare e Avokatisë apo Shkolla e Avokatisë.

Në këtë drejtim vetë Gjykata ka planifikuar që të marrë nisma të tilla me qëllim informimin e individëve nëpërmjet mjeteve të ndryshme të informimit (faqja zyrtare e internetit apo edhe broshura e fletëpalosje) apo edhe organizimin e trajnimeve më anë të stafit të saj për këtë qëllim, me subjektet e interesuara.

Përveç zgjerimit në drejtim të kompetencave, Kushtetuta ka sjellë ndryshime edhe në rrethin e subjekteve që mund të vënë në lëvizje Gjykatën. Duke iu referuar ndarjes së kategorive të subjekteve në të pakushtëzuara (që nuk kanë nevojë të provojnë interesin e tyre) dhe në të kushtëzuara (që mund të vënë në lëvizje gjykimin kushtetues vetëm për çështje që lidhje me interesin e tyre), Kushtetuta ka parashikuar tashmë Avokatin e Popullit si subjekt të pakushtëzuar.

Nga ana tjetër, është shtuar numri i subjekteve që mund të vënë në lëvizje gjykimin kushtetues, siç janë komisionerët e krijuar me ligj për mbrojtjen e të drejtave dhe lirive themelore, apo organet e reja të sistemit të drejtësisë (Këshilli i Lartë Gjyqësor dhe Këshilli i Lartë i Prokurorisë).

Ligji organik i Gjykatës Kushtetuese, përveçse sa më sipër, ka parashikuar edhe çështje që lidhen me mënyrën e vendimmarrjes, afatet, publicitetin dhe transparencën e gjykimit kushtetues.

Zbatimi i ndryshimeve kushtetuese ka pasur impakt edhe në veprimtarinë e Gjykatës Kushtetuese.

Nga rivlerësimi kalimtar i gjyqtarëve kushtetues, që prej datës 23 mars të vitit 2018 Gjykata nuk ka pasur kuorumin e nevojshëm ligjor për shqyrtimin e çështjeve në seancë plenare e në Mbledhjen e Gjyqtarëve dhe që prej datës 16 korrik 2018 nuk ka pasur kuorumin e nevojshëm ligjor për formimin dhe funksionimin e Kolegjit seleksionues për shqyrtimin paraprak të çështjeve.

Për pasojë, Gjykata Kushtetuese nuk mund të merrte në shqyrtim kërkesat e paraqitura, çka bëri që të krijohej një stok çështjesh të pashqyrtuara, edhe pse në çdo rast secila nga palët është njoftuar për situatën e krijuar.

Megjithatë, duhet thënë se për shkak të rënies së kuorumit edhe në Gjykatën e Lartë, për të njëjtat arsye të rivlerësimit kalimtar, numri i çështjeve të regjistruara dhe në pritje për tu shqyrtuar nuk ishte shumë i madh, duke pasur parasysh se kërkesat individuale përbëjnë numrin më të madh të çështjeve që shqyrtohen nga Gjykata Kushtetuese.

Për sa i takon përbërjes së saj, Gjykata Kushtetuese ka ende 3 vakanca të paplotësuara, të cilat zgjidhen nga Gjykata e Lartë.

Kjo situatë është pasojë e mosplotësimit të numrit të gjyqtarëve të Gjykatës së Lartë, çka sjell pasoja në plotësimin e kuorumit të nevojshëm të mbledhjes së posaçme të gjyqtarëve të asaj gjykate. Për këtë qëllim, ligjvënësi ka miratuar disa ndryshime në vitin 2021, me synimin e zhbllokimit të situatës, duke ulur kuorumin e Mbledhjes së posaçme të gjyqtarëve të Gjykatës së Lartë që është i vlefshëm për emërimin e gjyqtarit kushtetues.

Duke pasur parasysh situatën aktuale dhe ecurinë e procesit që po kryen Këshilli i Lartë Gjyqësor, si dhe ecurinë e procesit në KED, besoj që së shpejti do të plotësohen edhe vakancat që janë në kompetencë emërtese të Gjykatës së Lartë.

Megjithatë, numri aktual i Gjykatës Kushtetuese mundëson funksionimin e saj dhe shqyrtimin e çështjeve në seancë plenare. Gjykata Kushtetuese përgjatë kësaj periudhe ka pasur si synim parësor shqyrtimin e çështjeve dhe vendimmarrjen në lidhje me to, duke treguar përgjegjësi të lartë dhe vendosmëri e përkushtim për të ushtruar misionin e saj kushtetues, duke respektuar jo vetëm normat kushtetuese, por edhe ato ligjore që rregullojnë procedurat kushtetuese dhe përcaktojnë afatet e shqyrtimit dhe të arsyetimit të vendimeve.

Siç e kam deklaruar edhe para pak kohësh, përgjatë këtij viti Gjykata Kushtetuese ka përmbushur një nga sfidat e saj, që është heqja e të gjithë stokut të çështjeve të mbartura dhe arsyetimi i të gjitha vendimeve gjyqësore brenda afateve ligjore të parashikuara në ligjin organik, duke vijuar aktualisht me funksionimin dhe ushtrimin normal të veprimtarisë së saj.

Koha e gjatë e mosfunksionimit të Gjykatës, numri i çështjeve që priteshin të shqyrtoheshin prej saj, si dhe konfliktet politike të shtuara edhe mes palëve që kishin vënë në lëvizje Gjykatën, kanë rritur pritshmëritë e këtyre subjekteve, publikut dhe medias duke sjellë një vëmendje të shtuar si në drejtim të mënyrës së zgjidhjes së mosmarrëveshjes kushtetuese ashtu edhe në drejtim të argumenteve të paraqitura në arsyetimin e vendimeve.

Kjo ka bërë që periudha e rifillimit të funksionimit të Gjykatës të përkojë edhe me një presion të shtuar publik dhe mediatik ndaj saj, edhe për faktin se ajo ka pasur në shqyrtim disa çështje me ndjeshmëri të lartë publike, që janë shoqëruar me qëndrime të ndryshme nga palët e përfshira.

Në këtë situatë, në ndryshim nga qasja e mëparshme e *tërhequr* që ka mbajtur kjo Gjykatë lidhur me median dhe publikun, si dhe duke pasur parasysh se transparenca është vendosur si një nga objektivat strategjikë të saj, Gjykata ka vlerësuar t`i drejtohet publikut dhe medias disa herë me njoftime për shtyp, lidhur me disa aspekte të ushtrimit të veprimtarisë së saj.

Gjykata, përmes këtyre komunikimeve, ka ritheksuar rëndësinë e drejtësisë kushtetuese në mbrojtjen e vlerave bazë të organizimit shtetëror dhe të lirive themelore të individit, dhe rëndësinë themelore që ka mbështetja e veprimtarisë dhe autoritetit të saj nga aktorët politikë dhe institucionalë, nga subjektet që e vënë në lëvizje, nga mediat dhe publiku i gjerë. Kjo sepse dhënia e këtij besimi në këtë fazë i shërben ringritjes së autoritetit të saj, e cila në çdo rast shoqërohet me përgjegjësi të shtuar për Gjykatën dhe secilin prej gjyqtarëve, në funksion të forcimit të shtetit të së drejtës dhe demokratizimit të shoqërisë në përgjithësi.

Duke konstatuar edhe një debat të shtuar mediatik për vendimmarrje të caktuara të saj, Gjykata ka reaguar rreth keqinterpretimeve dhe keqinformimit në lidhje me aspekte të veçanta të vendimmarrjes dhe ka ritheksuar rëndësinë e respektimit të pakushtëzuar të vendimeve të saj, duke u shprehur se ushtrimi i kësaj veprimtari bëhet edhe më efektiv në një klimë besimi reciprok dhe luajal.

Gjykata ka deklaruar publikisht se debatet jokonstruktive jo vetëm që nuk i shërbejnë kësaj klime të besimit, por, përkundrazi, mund të perceptohen si përpjekje për ta përfshirë atë në debate me ngjyrime politike, të veshura nën petkun e diskurseve juridike për të paragjykuar vendimmarrjen në lidhje me themelin e çështjes dhe si ndërhyrje në pavarësinë e saj.

Gjykata Kushtetuese është e përgatitur të përballet edhe me *sfida* të tjera gjatë ushtrimit të veprimtarisë.

Plotësimi i numrit të gjyqtarëve kushtetues është shumë i rëndësishëm dhe uroj e shpresoj që të ndodhë shumë shpejt.

Si pasojë e ripërtëritjes totale të trupës gjyqësore, ndërkohë që Kushtetuta parashikon përtëritjen e përbërjes në një të tretën çdo tre vjet, *sfidë* për Gjykatën do të jetë ruajtja e vazhdimësisë së jurisprudencës kushtetuese përballë pavarësisë së saj në vendimmarrje.

Një *sfidë* tjetër për të ardhmen do të jetë zhvillimi i jurisprudencës kushtetuese edhe në kuadrin e perspektivës së integrimit të Shqipërisë në organizmat ndërkombëtare dhe në Bashkimin Europian.

Në këtë periudhë të ushtrimit të veprimtarisë, Gjykata ka konstatuar edhe në ligjin e saj organik, disa çështje që kanë nevojë për rregullim më të plotë e të detajuar, si dhe për ndryshime ligjore, çka do t`i shërbente efektivitetit dhe transparencës.

Në përfundim, dua të theksoj vullnetin e Gjykatës Kushtetuese për të qenë e përkushtuar në përmbushjen e misionit të saj kushtetues, për të garantuar një qasje më të lehtë dhe më cilësore të qytetarëve në drejtësinë kushtetuese, si dhe transparencë e llogaridhënie të rritur ndaj publikut.

**Ju faleminderit!**